DJNovice - maj 2020

**OBVESTILO – trajanje rokov v Zakonu o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (v nadaljevanju: ZIUZEOP)**

V prvem odstavku 20. člena ZIUZEOP je določeno, da ukrepi iz tega dela zakona ter iz aktov, sprejetih na njegovi podlagi, veljajo od 13. marca 2020 do 31. maja 2020, če ta zakon ne določa drugače. Nadalje je v drugem odstavku določeno, da če do 15. maja 2020 epidemija ni preklicana, se roki izteka ukrepov, ki so določeni do 31. maja 2020, podaljšajo za 30 dni.

**Epidemija v Sloveniji je bila s 15. majem preklicana, kar pomeni, da se ukrepi, ki so bili določeni do 31. maja 2020, takrat končajo.**

Navedeno ne velja za 90. člen ZIUZEOP, ki se neposredno navezuje na Zakon o javnem naročanju (Uradni list RS, št. 91/15 in 14/18; v nadaljnjem besedilu: ZJN-3), in kjer je v prvem odstavku navedeno, da začasni dvig mejnih vrednosti za uporabo zakona na splošnem področju velja do **15. novembra 2020.** V drugem odstavku je določeno, da se **do 15. aprila 2021** četrti odstavek 66. člena ZJN-3, glede splošnega pooblastila občinam za izvajanje javnih naročil v imenu in za račun krajevnih oziroma lokalnih skupnosti, ne uporablja.

Ostali roki glede ukrepov, ki so posredno povezani s področjem javnega naročanja, pa veljajo kot sledi:

- v 64. členu ZIUZEOP je navedeno, da je plačilni rok za neposredne in posredne uporabnike proračuna za plačila zasebnim subjektom 8 dni. **Ta ukrep velja do 31. maja 2020.**

- 75. člen ZIUZEOP glede nabave kmetijskih pridelkov in živil v javnih zavodih določa, da se ta ukrep izvaja **do konca leta 2020.**

- v 91. členu ZIUZEOP je določeno, da se v določenih primerih, navedenih v členu, določbe o pogodbenih kaznih zaradi zamude ne uporabljajo, pogodbeno dogovorjeni roki pa se podaljšajo za obdobje trajanja epidemije COVID-19. **Ta ukrep velja do 31. maja 2020**.

**Paket štirih sporočil Evropske komisije sprejet 10. 3. 2020:**

Uporabnike obveščamo, da je Evropska komisija sprejela štiri nove dokumente, ki se neposredno ali posredno nanašajo tudi na področje javnega naročanja:

1. A New Industrial Strategy for Europe (Nova evropska industrijska strategija)

Ta strategija postavlja temelje za industrijsko politiko, ki bo podprla dvojne prehode (digitalne in okoljske), povečala konkurenčnost industrije EU na svetovni ravni in okrepila strateško neodvisnost Evrope.

Dostopna je na povezavi: <https://ec.europa.eu/info/sites/info/files/communication-eu-industrial-strategy-march-2020_en.pdf>

2. A SME Strategy for a sustainable and digital Europe (Strategija za MSP za trajnostno in digitalizirano Evropo)

Javna naročila ponujajo tudi neizkoriščene priložnosti na enotnem trgu za MSP, vključno z novoustanovljenimi podjetji, ki težko uspešno konkurirajo pri javnih naročilih. Za reševanje tega vprašanja Komisija države članice in njihove naročnike poziva, naj uporabijo prožnost, ki jo ponuja novi okvir EU pri javnih naročilih. To pomeni ločitev javnih naročil na manjše sklope, širitev strateških javnih naročil, zlasti inovativnih naročil in digitalizacija njihovih postopkov javnih naročil.

Komisija tudi spodbuja države članice, da uporabljajo digitalne platforme za spodbujanje inovativnih rešitev za MSP in njihov čezmejni dostop do javnih naročil. Komisija bo začela s pobudo za nakup inovativnih in trajnostnih izdelkov, spodbujala navezovanje stikov med kupci in dobavitelji inovacij in spremljala napredek z nacionalnimi primerjalnimi testi. Poleg tega bo lansirala lastno oznako, ki jo bodo lahko uporabljali naročniki, ki izvajajo javna naročila prijazna do MSP. V ta namen bo izdala smernice.

Dostopna je na povezavi: <https://ec.europa.eu/info/sites/info/files/communication-sme-strategy-march-2020_en.pdf>

3. A REPORT ON SINGLE MARKET BARRIERS (POROČILO O OVIRAH NA ENOTNEM TRGU)

To sporočilo poudarja 13 ključnih ovir za sodelovanje na enotnem trgu z vidika uporabnika. V praksi se podjetje in potrošnik pogosto soočata z več omejitvami hkrati. Uporabniki, ki jih ta situacija najbolj kaznuje so MSP ter strokovni kader.

V povezi z javnimi naročili se podjetja pritožujejo zaradi neenakomernega dostopa do javnih naročil. Kljub digitalizaciji javnih naročil, še vedno prihaja do diskriminiranja in slabe preglednosti ter nesorazmernega ali pristranskega ravnanja s strani naročnikov. 38% podjetij je v nedavni raziskavi poročalo o »samovoljnih praksah javnih naročil«. Čeprav se je stopnja objavljanja javnih naročil v EU na splošno izboljšala, se njegova raven v državah članicah močno razlikuje. V tem sporočilu in novih pobudah politike so opredeljeni prednostni ukrepi, ki jih morajo skupaj izvajati države članice in Komisija.

Dostopna je na povezavi: <https://ec.europa.eu/info/sites/info/files/eu-single-market-barriers-staff-working-document_en.pdf>

4. AN ACTION PLAN FOR BETTER IMPLEMENTATION AND ENFORCEMENT OF SINGLE MARKET RULES (DOLGOROČNI AKCIJSKI NAČRT ZA BOLJŠE IZVAJANJE IN IZVAJANJE PRAVIL ENOTNEGA TRGA)

Da bi enotni trg deloval zakonodaja EU postavlja skupna pravila za odpravo ovir in olajšanje prometa z blagom in storitvami po vsej EU, hkrati pa ščiti potrošnike. Države članice so dolžne pravilno uporabiti določbe in so odgovorne za odkrivanje in odpravljanje kršitev pravil enotnega trga na svojem ozemlju. Komisija je kot varuhinja Pogodbe odgovorna, da vse države članice izvajajo in spoštujejo pravila enotnega trga, ter izvaja postopke za ugotavljanje kršitev, če se pravila ne spoštujejo.

Na področju javnih naročil je bilo sprejeto, da bo Komisija na podlagi akcijskega načrta:

* okrepila smernice za države članice in podjetja ter zagotovila orodja za boljše usklajevanje na nekaterih področjih, vključno z izdajanjem smernic o strateških (socialnih, inovacijskih, zelenih) in drugih vidikih javnega naročanja in predlaganje priporočila o sistemih za pregled;
* vzpostavila platformo za izmenjavo z državami članicami, enako tisti, ki se uporablja za direktive o javnih naročilih;
* v sodelovanju z državami članicami razvila praktična orodja za izpopolnjevanje funkcij uradnikov, ki se ukvarjajo z javnimi naročili, združila naročnike za izmenjavo strokovnega znanja in izkušenj, olajšala usposabljanje in spodbudila skupno nabavo v skladu s povpraševanjem državljanov po zelenih, družbeno odgovornih in inovativnih naročilih;
* spodbujala sodelovanje in izmenjavo praks prek mreže prvostopenjskih organov za pregled javnih naročil.

Eden od ukrepov akcijskega načrta je tudi, da četrta posodobitev Akcijskega načrta za javna naročila 2020 vključuje vrsto novih pobud za pomoč administratorjem in upravičencem do sredstev EU pri izboljšanju njihovih praks javnega naročanja, zagotavljanju enakih konkurenčnih pogojev in uporabi javnih naročil kot strateškega orodja za izvajanje ključne politike cilje.

Dostopna je na povezavi: <https://ec.europa.eu/info/sites/info/files/communication-enforcement-implementation-single-market-rules_en_0.pdf>

**OBVESTILA V ZVEZI S KORONAVIRUSOM IN JAVNIM NAROČANJEM**

Ponovno vas tudi obveščamo, da je Direktorat za javno naročanje Ministrstva za javno upravo vzpostavil [posebno stran za vsa obvestila v zvezi z javnim naročanjem v povezavi z virusom SARS-CoV-2](https://ejn.gov.si/novice/novica-22.html), kjer so objavljena [Obvestila v zvezi z javnim naročanjem v povezavi z virusom SARS-CoV-2](https://ejn.gov.si/obvestilo.html), opozorilo glede možnosti [Izvedbe postopka javnega naročila iz razloga nujnosti](https://ejn.gov.si/obvestilo.html) in [Priporočilo naročnikom v zvezi z ne-nujnim javnimi naročili](https://ejn.gov.si/obvestilo.html). Prav tako so objavljena posodobljena [pogosta vprašanja in odgovori nanje](https://ejn.gov.si/faq.html).

Glede na aktualne spremembe vsebine sproti posodabljamo, zato vas vabimo k spremljanju vsebin.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 01 478 7876, vsak dan od ponedeljka do petka med 8.00 in 22.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <http://www.djn.mju.gov.si/narocniki/svetovanje>